**2 de novembre de 1975**, Joan Carles de Borbó visita les tropes espanyoles destinades al Sàhara i proclama:

“España no dará un paso atrás, cumplirá todos sus compromisos, respetará el derecho de los saharauis a ser libres” i “No dudéis que vuestro comandante en jefe estará aquí, con todos vosotros, en cuanto suene el primer disparo”.

**El 14 de novembre de 1975** , només 12 dies després, es signen els acords tripartits de Madrid que comporten el lliurament al Marroc de la meitat nord del Sàhara Occidental i la meitat sud a Mauritània, la retirada ordenada de les tropes i els ciutadans espanyols i l'abandonament de la població sahrauí, que és posada en mans dels seus nous ocupants.

Primera gran traïció.

La segona, just un any després:

**14 de novembre de 1976, Felipe González**, secretari general del PSOE visita els campaments de refugiats sahrauís a Tinduf, i davant dels refugiats sahrauís proclama:

«Hemos querido estar aquí hoy, 14 de noviembre de 1976, para demostrar con nuestra presencia, nuestra repulsa y nuestra reprobación por el acuerdo de Madrid de 1975.

El Pueblo Saharaui va a vencer en su lucha. Va a vencer, no sólo porque tiene la razón, sino porque tiene la voluntad de luchar por su libertad. Quiero que sepáis que la mayor parte del pueblo español, lo más noble del pueblo español, es solidario con vuestra lucha.

Para nosotros no se trata ya del derecho de autodeterminación, sino de acompañaros en vuestra lucha hasta la victoria final.»

I amb un premonitori cinisme, acaba dient:

«Sabemos que vuestra experiencia es la de haber recibido muchas promesas nunca cumplidas. Yo quiero, por consiguiente, no prometeros algo, sino comprometerme con la Historia. Nuestro partido estará con vosotros hasta la victoria final.».

I tots sabem el paper galdós que han fet els partits que han governat a l'Estat espanyol d'aleshores ençà: mentre amb una mà han ofert d'ajuda humanitària, amb l'altra han provat d'amagar el fet que, segons el dret internacional, Espanya encara és la potència administradora del Sàhara (i, com a tal, responsable del que hi passa).

Més traïcions encara:

**Programes del Partit Socialista (¿PSC? PSOE) a les eleccions generals de 2015 i 2016**

"Promoure la solució del conflicte del Sàhara Occidental a través del **compliment de les resolucions de les Nacions Unides** que **garanteixen el dret d'autodeterminació del poble sahrauí**, això facilitarà el diàleg entre el Marroc i Algèria i afavorirà una major integració, desenvolupament i estabilitat al Magrib. **Espanya impulsarà el seguiment del respecte dels drets humans**, tant al Sàhara Occidental com als camps de refugiats de Tinduf".

O aquesta: **PSOE i PEDRO SÁNCHEZ a les xarxes socials (2011)**:

"Apoyaremos desde Europa el reconocimiento del Estado palestino y la autodeterminación del pueblo saharaui"

Paraules i més paraules, fins que **aquest divendres, 18 de març de 2022** el Gabinet Reial marroquí va fer pública la carta del president del Govern espanyol, Pedro Sánchez, al rei Mohamed VI en què Sánchez "reconeix la importància de la qüestió del Sàhara per al Marroc", destaca que "els dos països estan indissolublement units per afectes, una història, una geografia, interessos i una amistat compartida" i manifesta que Espanya considera la proposta del Marroc d'annexionar-se el Sàhara Occidental dotant-lo d'una certa autonomia era "la base més seriosa, creïble i realista per resoldre aquesta disputa".

Una autonomia dins d'un règim autoritari que ha vulnerat fins ara els drets humans, polítics i socials de la població sahrauí. D'un règim que se sap que ha empresonat els militants independentistes sahrauís i els ha amuntegat en presons en condicions inhumanes, que reprimeix manifestacions pacífiques i que maltracta i tortura la dissidència sahrauí i que impedeix l'accés als activistes, als periodistes i fins i tot a les delegacions polítiques i parlamentàries que volen interessar-se el respecte als drets humans al Sàhara Occidental.

Una autonomia!

¿Qui és el president del govern espanyol per trencar amb el **dret internacional** i amb les **resolucions de les Nacions Unides** que, una vegada i una altra, han reiterat el **dret inalienable dels sahrauís a decidir** lliurement sobre el seu futur com a poble?

¿Tan primes són les conviccions del socialisme espanyol?

¿Tan hipòcrites són les proclames en defensa del dret a l'autodeterminació que fan els socialistes del PSOE?

Aquest dret que neguen als catalans "perquè no són una colònia"... ¿Per què el neguen també als sahrauís, **la darrera colònia africana**?

¿Tan baix és el preu de la seva paraula?

¿I precisament ara, ara que Europa s'aboca a defensar la sobirania i la legalitat internacional a Ucraïna, precisament ara decideix el govern socialista espanyol trencar amb aquesta legalitat i aquest sobirania al Sàhara?

Avui, ara més que mai, per a tots nosaltres defensar el dret del poble sahrauí a l'autodeterminació és també defensar el nostre dret a l'autodeterminació com a dret inalienable de tots els pobles. És proclamar que no estem disposats a tolerar que la raó d'estat s'imposi vulnerant drets fonamentals: contra el la llibertat d'expressió, contra la llibertat de manifestació, contra la integritat física i la dignitat de les persones, contra el dret dels pobles a decidir democràticament sobre el seu futur.

Per això avui, altra vegada, proclamem la nostra solidaritat amb el poble sahrauí i el nostre més ferm rebuig als intents del govern espanyol de pactar sortides al conflicte que no sigui la que lliurement decideixin dels i les sahrauís en un referèndum.

Visca el Poble Sahrauí!

Visca la solidaritat entre els pobles!

Associació catalana d'Amics del Poble Sahrauí - Girona

Girona, 21 de març de 2022.